REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/69-15

20. februar 2015. godine

B e o g r a d

ZAPISNIK

13. SEDNICE ODBORA ZA ZAŠTITU ŽIVOTNE SREDINE,

ODRŽANE 20. FEBRUARA 2015. GODINE

Sednica je počela u 11,05 časova.

Sednici je predsedavao dr Branislav Blažić, predsednik Odbora.

Sednici su prisustvovali članovi Odbora: Vladimir Petković, Adriana Anastasov, Jedimir Vučetić, Sonja Vlahović, Ivana Stojiljković, Gordana Zorić, Violeta Lutovac, Gordana Topić, Momo Čolaković, Nada Lazić, Ivan Karić, Šaip Kamberi, kao i Milosav Milojević, zamenik člana Odbora Bobana Birmančevića.

Sednici nisu prisustvovali članovi Odbora: Boban Birmačević, Ivana Dinić, Dejan Nikolić i Đorđe Kosanić.

Sednici je prisustvovala i narodni poslanik Aleksandra Tomić.

Sednici su prisustvovali predstavnici Ministarstva poljoprivrede i zaštite životne sredine: državni sekretar Stana Božović, pomoćnik ministra Slobodan Erdeljan, pomoćnik ministra Željko Pantelić, načelnik Odeljenja za upravljanje otpadom, Radmila Šerović, načelnik Odeljenja za upravljanjem projektima, Ljiljana Veljković, načelnik Odeljenja za međunarodnu saradnju, Gordana Petković, šef Odseka za ekonomske instrumente, Miodrag Radovanović, šef Odseka za finansijsko upravljanje Dijana Stanković, načelnik Odeljenja za harmonizaciju propisa, Zoran Ibrović, šef Odseka za klimatske promene, Danijela Božanić i sekretar ministarstva Dragan Ignjac. Sednici su takođe prisustvovali: Aleksandar Dragišić, direktor Zavoda za zaštitu prirode, Jugoslav Nikolić, direktor Republičkog hidrometerološkog zavoda, Filip Radović, direktor Agencije za zaštitu životne sredine, Jasmina Murić, kabinet državnog sekretara, predstavnici Agencije za zaštitu od jonizirajućih zračenja: Slađan Velinov, direktor i Maja Eremić Savković, pomoćnik direktora i predstvnici Zelene stolice: Mirko Popović, Beogradska otvorena škola, Miloš Đajić, centar modernih veština.

Na predlog predsednika Odbora, većinom glasova (12 za i dva člana Odbora nisu glasala), usvojen je sledeći:

D n e v n i r e d :

1. Informacija o radu Ministarstva poljoprivrede i zaštite životne sredine za period maj-jul i avgust-oktobar 2014. godine;
2. Razno.

Pre prelaska na razmatranje utvrđenog Dnevnog reda, usvojen je, jednoglasno, bez primedaba, Zapisnik 12. sednice Odbora, održane 11. februara 2015. godine.

Prva tačka dnevnog reda **–** **Informacija o radu Ministarstva poljoprivrede i zaštite životne sredine za period maj-jul i avgust-oktobar 2014. godine**

U uvodnom izlaganju, državni sekretar Stana Božović obavestila je Odbor da su prisutni svi saradnici iz Ministarstva, koji mogu da odgovore na sva pitanja koja se odnose na Informaciju o radu Ministarstva poljoprivrede i zaštite životne sredine za period maj-jul i avgust-oktobar 2014. godine.

U diskusiji koja je usledila učestvovali su: Nada Lazić, Stana Božović, Željko Pantelić, Filip Radović, Slobodan Erdeljan, Mirko Popović, Gordana Petković, Branislav Blažić, Gordana Zorić, Momo Čolaković i Aleksandra Tomić.

Postavljeno je pitanje koliko je prijava, koje su podneli inspektori i procesuirano. Konstatovano je da s obzirom na veliki broj podnetih prijava, a mali broj procesuiranih slučajeva, inspekcijski nadzor ne daje rezultate.

Naglašeno je da je broj podnetih prijava nepouzdan indikator, s obzirom na to da sudovi nisu dužni da dostavljaju informaciju o tome koliko je prijava procesuirano. Zbog sudskog postupka koji je prilično spor (nekad traje i po nekoliko godina), nemamo precizne informacije o tome koliko je prijava procesuirano. Skrenuta je pažnja na preblagu kaznenu politiku sudova u ovim postupcima.

Iznet je podatak, da se od 5.5 miliona dinara prikupljenjnih od naplaćenih taksi, oko 4 milijarde slilo se u Budžet Republike Srbije, a ostatak je raspodeljen na lokalne samouprave. Postavljeno je pitanje da li se nešto od tih sredstava utrošilo na projekte iz oblasti životne sredine (zeleni dinar).

Kada se radi o namenskom trošenju eko-budžeta lokalnih samouprava, naglašeno je da se vrši kontrola i da će biti konsekvenci za one koji su ta sredstva nenamenski trošili.

Postavljeno je pitanje da li se uspešno sprovodi automatski monitoring kvaliteta vazduha i da li postoji kontinuitet u radu, s obzirom na na činjenicu da su za održavanje automatskih monitoring stanica, na godišnjem nivou, neophodna velika finansijska sredstva.

Iznet je podatak da održavanje mreže za merenje kvaliteta vazduha košta 5-10% od cene opreme na godišnjem nivou. Merne stanice su uspostavljene početkom ove decenije, kroz IPA projekat. Nakon instalacije mernih stanica, budžet Agencije za zaštitu životne sredine nije uvećan za troškove održavanja, nego je Ministarstvo, preko Fonda za zaštitu životne sredine, finansiralo održavanje. Nakon ukidanja Fonda, resorno ministarstvo je preuzelo obaveze finansiranja. Smatra se da će se problem finansiranja pevazići formiranjem Zelenog fonda.

Zatražena je i informacija o tome koliko su lokalne samouprave popunjenih upitnika, koji se odnose na presek stanja u oblasti tretmana otpadnih voda do sada dostavile.

Saopšteno je da je Ministarstvu od 525 upitnika, dostavljeno 237 popunjenih u vezi sa tretmanom otpadnih voda, iz 109 gradova i opština, kao i 149 od komunalnih preduzeća. Novi informacioni sistem olakšava izvršenje ove obaveze, a zbog nepodnošenja izveštaja, podignuto je 5400 prijava.

Postavljeno je pitanje u vezi sa eksplanatornim skriningom, koji je održan u Briselu i kada će Poglavlje 27 biti otvoreno.

Odbor je informisan o tome da je u septembru mesecu održan eksplanatorni skrinig u Briselu, gde je Pregovaračka grupa za Poglavlje 27, imala priliku da se upozna sa standardima Evropske unije kada je u pitanju oblast životne sredine. Nakon toga, u novembru mesecu, pregovarački tim je, na bileteralnom skriningu, predstavio stanje u životnoj sredini u Republici Srbiji. Na pitanje koliko će novca Republika Srbija izdvojiti za oblast životne sredine, Odbor je informisan o tome da u tome imamo veliku podršku Švedske agencije Sida, koja pomaže u strategiji finansiranja životne sredine. Dobijene su smernice za dostavljanje preciznih planova koji se tiču određenih direktiva i standarda, pre svega infrastrukovnih projekata (prečišćavanja otpadnih voda, upravljanje otpadom, industrijska zagađenja). Istaknuto je da je neophodna uspešna saradnja sa drugim ministarstvima, Narodnom skupštinom kao zakonodavnim organom, nevladinim sektorom i civilnim društvom, kako bi se ostvarili dobri rezultati. Navedeno je da je rok za dostavljanje dokumenta o posebnim planovima Briselu 12. april 2015. godine, nakon čega od njih dobijamo instrukcije za dalje postupanje i izveštaj. Naglašeno je da je životne sredina Vladi Republike Srbije na centralnom mestu. Potrebno je oko 10,5 milijardi evra za dostizanje ciljeva u ovoj oblasti, a nasleđeni problemi predstavljaju veliki teret. Istaknuto je da imamo startnu poziciju u pregovorima kao što su je imale i druge države u procesu evropskih integracija.

Postavljeno je pitanje kako ćemo iskoristiti velika sredstva iz fondova koja će nam biti na raspolaganju i ukazano na problem nedostatka stručnjaka za velike infrastrukturne projekte, s obzirom na to da će 70% sredstava biti obezbeđeno iz fondova EU, IPA fodnova i zajmova, a 30% će biti na teret Budžeta RS, ali i velikih postrojenja.

Odbor je informisan o tome da je formirana Radna grupa (mulisektorska), čiji je zadatak da pronađe najbolji model finansiranja u oblasti životne sredine, kao i da je zaključeno da je potrebno formiranje Zelenog fonda, a da sledi dogovor o koracima za uspostavljanje novog sistema finansiranja u ovoj oblasti. Do septembra bi trebalo uspostaviti Zeleni fond, za šta je neophodna podrška Ministarstva finansija. Istaknuti su rezultati nadležnih inspekcija (poreske, tržišne, finansijske), koje u izvršile kontorlu firmi u restruktuiranju, kao i da je došlo do povećanja naplate taksi za 35% u decembru 2014. godine (15 milijardi dinara).

Ukazano je na to da informacija o radu ministarstva treba da sadrži i probleme na koje se nailazi, kao i način na koji se oni prevazilaze, jer se iz nabrajanja poslova koje je Ministarstvo obavljalo ne vidi suština problema. Skrenuta je pažnja na to da informacije treba da budu operativnije, kako bi Odbor njihovim poređenjem mogao da prati u kontinuitet u radu Ministarstva i da pomogne u prevazilaženju problema.

Postavljeno je pitanje da li su završeni nacrti zakona o zaštiti životne sredine, o upravljanju otpadom i o zaštiti prirode, imajući u vidu da su da su oni bili u skupštinskoj procedri i da su povučeni krajem 2013. godine. Sugerisano je da javnost treba da bude upoznata sa modelima finansiranja, koje je Radna grupa prosledila Ministarstvu finansija. Naglašeno je da ne treba voditi jednu javnu raspravu o sva tri nacrta zakona, kao što je to ranije bio slučaj, kao i da treba uspostaviti širi dijalog sa organizacijama civilnog društva i lokalnim samoupravama po ovom pitanju. Postavljeno je pitanje kada će tekstovi ovih zakona biti objavljeni na sajtu Ministarstva i na taj način stavljeni na uvid zainteresovanoj javnosti.

Pojašnjeno je da će nacrti ovih zakona biti završeni kada se uspostavi model finasiranja zaštite životne sredine. Prema planu rada Vlade, ovi zakoni bi trebalo da što pre izađu u javnost, kada se usvoji jedan od tri modela finansiranja koji se razmatraju. Od nacrta zakona iz 2013. godine se odustalo jer je utvrđeno da budžetski model finanasiranja nije najbolje rešenje.

Predstavnici organizacija civilnog društva pozvani su da svoje komentare, sugestije i predloge o ovim zakonima dostave Ministarstvu i Odboru i pre otvaranja javne rasprave o nacrtima, jer već mogu da ukažu na to šta je potrebno drugačije regulisati i izmeniti u postojećim zakonima.

Postavljeno je pitanje koliko se pažnje posvećuje detekciji nejonizijućih zračenja, koje je prisutnije od aero zagađenja, kao i na koji se način ono kontroliše (samo po prijavi ili na drugi način).

Objašnjeno je da postoje laboratorije koje mere polje, kao i da je mnogo toga u nadležnosti lokalnih samouprava, a da strah građana od nejonizujućeg zračenja polazi od toga što ne poznaju ovu oblast i potencijalne rizike.

Izneto je da se vide određeni pomaci u radu Ministarstva, lokalnih samouprava i Pokrajinskog sekretarijata u ovoj oblasti, kao i da će poslanička grupa PUPS podržati informaciju o radu Ministarstva.

Naglašeno je da je saradnja sa nevladnim sektorom suštinska stvar u postizanju ciljeva i ostvarivanju rezultata, kao i da su predstavnici NVO uključeni u sve radne grupe koje je formiralo Ministarstvo, a da je za ovu godinu predviđeno 20 miliona dinara za projekte NVO u oblasti zaštite životne sredine, koji se dodeljuju na osnovu konkursa.

Ukazano je na to da 20 miliona dinara nije dovoljno sredstava za ovu namenu, ali da je važno da postoji kontinuitet.

Skrenuta je pažnja na problem koji nastaje usled dugih sudskih procesa, pa je predloženo da se u obuke uključe, pored sudija, i tužioci.

Ukazano je na to da je Zakonom o lokalnoj samoupravi i Zakonom o komunalnim delatnostima mnogo obaveza dato lokalnim samoupravama, koje nemaju dovoljno finansija da ih sve izvrše. I Evropska komisija je detektovala u svom izveštaju ove probleme.

Ukazano je na to da su neke lokalne samouprave iz različitih stranih fondova povukle velika sredstva, koja nisu iskorišćena, pa je potrebno utvrditi odgovornost za to. Potrebno je ustanoviti Zeleni sud časti i jak kontrolni mehanizam, sa strogim sankcijama, kako bi se stvari dovele u red.

Iznet je podatak da su sredstvima EU finansirane obuke za sudije, ali da efekat tih obuka nije zadovoljavajući, pa je bolje da se pet do deset sudija specijalizuje za ovu oblast.

Narodni poslanik Aleksandra Tomić, predsednik Odbora za privredu regionalni razvoj, trgovinu, turizam i energetiku, informisala je Odbor o tome da je u Narodnoj skupštini formirana neformalna poslanička grupa „Ekonomski kokus“, koju čine predstavnici svih poslaničkih partija, predsednik Odbora za finansije, republički budžet i kontrolu trošenja javnih sredstava, predsednik Odbora za privredu regionalni razvoj, trgovinu, turizam i energetiku, a predsednik je podpredsednik Narodne skupštine Vladimir Marinković. Ekonomski kokus se bavi izradom određenih akata koji treba suštinski da otvore i pojednostave investicioni ambijent svim stranim i domaćim investitorima. Inicijatori za donošenje novih zakonskih rešenja (npr. Zakon o planiranju i izgradnji) bili su USAID, NALED i IRI. Planira se rad na tekstu zakona o vodama, zakona o šumamama i zakona o zaštiti životne sredine. Već su počeli da pristižu predlozi NALED-a, USAID-a i IRI-ja, kao strukovnih udruženja, koja zastupaju interese investitora, o tome kako bi ti zakoni trebalo da izgledaju. Složila se sa predsednikom Odbora Branislavom Blažićem da civilni sektor i nevladine organizacije treba da učestvuju u kreiranju zakonskih rešenja, tako što će slati svoje predloge nadležnom odboru, gde će se se oni dalje usaglašavati. Najavila je da će Odbor za privredu, regionalni razvoj, trgovinu, turizam i energetiku, 25. marta održati Javno slušanje na temu „Razvoj održivog tržišta bioenergije u Srbiji“, na koje će biti pozvani Odbor za zaštitu životne sredine i Odbor za poljoprivredu, šumarstvo i vodoprivredu. Javno slušanje će se održati na inicijativu nemačka razvojna agencija GIZ.

Državni sekretar Stana Božović informisala je Odbor da se očekuje potpisivanje protokola o saradnji sa GIZ-om i da su određena dva predstavnika Ministarstva, kao focal point: državni sekretari Golubović i Božović, pa je istakla da bi trebalo uključiti i njih, kao i profesora Banjca iz Mnistarstva energetike.

Na predlog predsednika Odbora, Odbor je (sa 11 glasova za, jednim glasom protiv i jedan član Odbora nije glasao, od ukupno 13 prisutnih) odlučio da prihvati Informaciju o radu Ministarstva poljoprivrede i zaštite životne sredine za period maj-jul i avgust-oktobar 2014. godine, bez primedaba.

Duga tačka dnevnog reda - **Razno**

Predsednik Odbora je iformisao Odbor o pozivu za Tematsku sednicu Radne grupe Nacionalnog konventa o Evropskoj uniji za Poglavlje 27 - životna sredina, „Koordinacija industrijskog zagađenja i aktivnosti u sektoru voda, odgovornost operatera za nanetu štetu i rad inspekcije“, koja će se održati u ponedeljak 23. februara 2015. godine, u Velikoj sali Skupštine opštine Vrbas, sa početkom u 11,00 časova. Zamolio je da neko od članova Odbora učestvuje i da Odbor informiše o ovom skupu.

Podsetio je prisutne na to da će Odbor održati javno slušanje na temu „Podizanje vetrozaštitnih pojaseva i zaštita od erozije“ u utorak, 24. februara 2015. godine u Maloj sali u Domu Narodne skupštine, sa početkom u 11,00 časova.

Sednica je završena u 12,33 časova.

SEKRETAR PREDSEDNIK

Milica Bašić dr Branislav Blažić